CELEX: 62007CN0506
Language: el
Date: 2007-11-20 00:00:00
Title: Υπόθεση C-506/07: Αίτηση εκδόσεως προδικαστικής αποφάσεως την οποία υπέβαλε η Audiencia Provincial de La Coruña (Ισπανία) στις 20 Νοεμβρίου 2007 — Lubricantes y Carburantes Galaicos, S. L. (Lubricarga) κατά Petrogal Española S.A., νυν GALP Energía España SAU

9.2.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 37/6
            
         Αίτηση εκδόσεως προδικαστικής αποφάσεως την οποία υπέβαλε η Audiencia Provincial de La Coruña (Ισπανία) στις 20 Νοεμβρίου 2007 — Lubricantes y Carburantes Galaicos, S. L. (Lubricarga) κατά Petrogal Española S.A., νυν «GALP Energía España SAU»
   (Υπόθεση C-506/07)
   (2008/C 37/07)
   Γλώσσα διαδικασίας: η ισπανική
   Αιτούν δικαστήριο
   Audiencia Provincial de La Coruña (Ισπανία)
   Διάδικοι στην υπόθεση της κύριας δίκης
   
      Ενάγουσα και εκκαλούσα: Lubricantes y Carburantes Galaicos, S. L. (Lubricarga)
   
      Εναγομένη και εκκαλούσα: Petrogal Española S.A., νυν «GALP Energía España SAU»
   Προδικαστικά ερωτήματα
   
               1)
            
            
               Αν η συναφθείσα σύμβαση μεταξύ της «Lubricarga S.L.» και της «Petrogal S.A.» είναι «ήσσονος σημασίας», εκφεύγει σε κάθε περίπτωση από το πεδίο εφαρμογής του άρθρου [81] της Συνθήκης [ΕΟΚ] ή, παρά τον ως άνω χαρακτηρισμό, έχει επ' αυτής εφαρμογή η εν λόγω διάταξη, σε περίπτωση που επιβληθεί στον πρατηριούχο η υποχρέωση να τηρεί την καθορισμένη από τον προμηθευτή τελική τιμή πωλήσεως στο κοινό ή/και σε περίπτωση που επιβληθούν στον μεταπωλητή οι υποχρεώσεις αποκλειστικής προμήθειας και οι απαγορεύσεις του ανταγωνισμού, χωρίς αυτές να υπόκεινται στους χρονικούς περιορισμούς που προβλέπουν οι κανονισμοί (ΕΟΚ) 1984/83 (1) και (ΕΚ) 2790/1999 (2) της Επιτροπής;
            
         
               2)
            
            
               Σε περίπτωση που κριθεί εφαρμοστέος ο κανονισμός 1984/83, ο οποίος απαγορεύει τη σύναψη κάθετων συμφωνιών αποκλειστικής προμήθειας για τα πρατήρια καυσίμων για αόριστο χρόνο ή για χρονικό διάστημα μεγαλύτερο της δεκαετίας, με την εξαίρεση της περιπτώσεως που προβλέπει το άρθρο 12, παράγραφος 2, σύμφωνα με το οποίο «(ε)άν η συμφωνία αφορά πρατήριο βενζίνης που ο προμηθευτής έχει παραχωρήσει στο μεταπωλητή, με βάση σύμβαση μισθώσεως ή στα πλαίσια πραγματικής ή νομικής σχέσης χρήσεως, είναι δυνατόν, κατά παρέκκλιση από την παράγραφο 1, περίπτωση γ', να επιβάλλονται στο μεταπωλητή υποχρεώσεις αποκλειστικής προμήθειας και απαγορεύσεις του ανταγωνισμού που αναφέρονται στον παρόντα τίτλο, για το συνολικό χρονικό διάστημα κατά το οποίο αυτός εκμεταλλεύεται πράγματι το πρατήριο», εμπίπτει στην εξαίρεση αυτή περίπτωση όπως η επίδικη, κατά την οποία, σύμφωνα με το ιδιωτικό συμφωνητικό της 27ης Ιουλίου 1990 και το συμβολαιογραφικό έγγραφο της 10ης Οκτωβρίου 1995, η Lubricarga, ιδιοκτήτρια οικοπέδου, παραχώρησε στην Galp δικαίωμα επιφανείας για 25 έτη και η δεύτερη ανέλαβε την υποχρέωση να κατασκευάσει πρατήριο καυσίμων, υπό τον όρο ότι, μετά την ολοκλήρωση της κατασκευής, οι εγκαταστάσεις θα παραχωρηθούν για το ίδιο χρονικό διάστημα προς εκμετάλλευση στη Lubricarga, η οποία αναλαμβάνει την υποχρέωση αποκλειστικής προμήθειας όλων των καυσίμων από την εν λόγω εταιρία διανομής καυσίμων;
            
         
               3)
            
            
               Σε περίπτωση που κριθεί εφαρμοστέος ο κανονισμός 2790/1999, ο οποίος ορίζει με το άρθρο του 5 ότι «ο χρονικός περιορισμός πέντε ετών δεν ισχύει, εφόσον τα αγαθά ή οι υπηρεσίες που αφορά η σύμβαση πωλούνται από τον αγοραστή σε χώρους και οικόπεδα που είτε ανήκουν στον προμηθευτή είτε σε τρίτα μέρη μη συνδεδεμένα με τον αγοραστή και τα οποία μισθώνονται από τον προμηθευτή, υπό την προϋπόθεση ότι η διάρκεια της υποχρεώσεως μη ανταγωνισμού δεν υπερβαίνει το χρονικό διάστημα κατοχής των χώρων και οικοπέδων από τον αγοραστή», εμπίπτει στην εξαίρεση αυτή περίπτωση όπως η επίδικη, στην οποία, σύμφωνα με το ιδιωτικό συμφωνητικό της 27ης Ιουλίου 1990 και το συμβολαιογραφικό έγγραφο της 10ης Οκτωβρίου 1995, η Lubricarga, ιδιοκτήτρια οικοπέδου, παραχώρησε στην Galp δικαίωμα επιφανείας για 25 έτη και η δεύτερη ανέλαβε την υποχρέωση να κατασκευάσει πρατήριο καυσίμων, υπό τον όρο ότι, μετά την ολοκλήρωση της κατασκευής, οι εγκαταστάσεις θα παραχωρηθούν για το ίδιο χρονικό διάστημα προς εκμετάλλευση στη Lubricarga, η οποία αναλαμβάνει την υποχρέωση αποκλειστικής προμήθειας όλων των καυσίμων από την εν λόγω εταιρία διανομής καυσίμων;
            
         
               4)
            
            
               Έχουν εφαρμογή το άρθρο [81], [παράγραφος 1, στοιχείο α'], [της] Συνθήκης ΕΟΚ, το οποίο απαγορεύει τον άμεσο καθορισμό των τιμών αγοράς ή πωλήσεως, και ο κανονισμός […] 1984/83, ο οποίος αναφέρει, στην όγδοη αιτιολογική του σκέψη, ότι «άλλες υποχρεώσεις που περιορίζουν τον ανταγωνισμό, ιδιαίτερα εκείνες που περιορίζουν την ελευθερία του μεταπωλητή ως προς τη διαμόρφωση των τιμών ή των άλλων συμβατικών όρων ή την επιλογή των πελατών του, δεν είναι δυνατόν να εξαιρούνται σύμφωνα με τον κανονισμό [αυτόν]», σε μια σύμβαση όπως η επίδικη, της οποίας η δέκατη ρήτρα και το παράρτημα I αναφέρονται στην επιδίωξη ανταγωνιστικών τιμών και προβλέπουν ότι «οι εκπτώσεις που παρέχονται στον ιδιοκτήτη δεν μπορούν να είναι κατώτερες από τον μέσο όρο των προμηθειών που λαμβάνουν οι πρατηριούχοι των τριών [μεγαλύτερων] (σε όγκο πωλήσεων) επιχειρήσεων που δραστηριοποιούνται στη γεωγραφική ζώνη όπου βρίσκεται το πρατήριο», με το σκεπτικό ότι η εν λόγω σύμβαση μπορεί, σε κάθε περίπτωση, να περιορίσει τη δυνατότητα του αγοραστή να καθορίζει την τιμή πωλήσεως;
            
         
               5)
            
            
               Έχουν εφαρμογή το άρθρο [81], [παράγραφος 1, στοιχείο α'], [της] Συνθήκης ΕΟΚ, το οποίο απαγορεύει τον άμεσο καθορισμό των τιμών αγοράς ή πωλήσεως, και ο κανονισμός 2790/99 […], σύμφωνα με τον οποίον η επιβολή σταθερής τιμής μεταπωλήσεως περιλαμβάνεται στους ιδιαίτερης σοβαρότητας περιορισμούς του ανταγωνισμού, σε σύμβαση όπως η επίδικη, της οποίας η δέκατη ρήτρα και το παράρτημα I αναφέρονται στην επιδίωξη ανταγωνιστικών τιμών και προβλέπουν ότι «οι εκπτώσεις που παρέχονται στον ιδιοκτήτη δεν μπορούν να είναι κατώτερες από τον μέσο όρο των προμηθειών που λαμβάνουν οι πρατηριούχοι των τριών [μεγαλύτερων] (σε όγκο πωλήσεων) επιχειρήσεων που δραστηριοποιούνται στη γεωγραφική ζώνη όπου βρίσκεται το πρατήριο», με το σκεπτικό ότι η εν λόγω σύμβαση μπορεί, σε κάθε περίπτωση, να περιορίσει τη δυνατότητα του αγοραστή να καθορίζει την τιμή πωλήσεως;
            
         
      (1)  Kανονισμός (ΕΟΚ) 1984/83 της Επιτροπής, της 22ας Ιουνίου 1983, σχετικά με την εφαρμογή του άρθρου 85, παράγραφος 3, της Συνθήκης σε κατηγορίες συμφωνιών αποκλειστικής προμήθειας (ΕE L 173, σ. 5).
   
      (2)  Κανονισμός (ΕΚ) 2790/1999 της Επιτροπής, της 22ας Δεκεμβρίου 1999, για την εφαρμογή του άρθρου 81, παράγραφος 3, της Συνθήκης σε ορισμένες κατηγορίες κάθετων συμφωνιών και εναρμονισμένων πρακτικών (ΕΕ L 336, σ. 21).